三尺焦桐为活计,一壶美酒是生涯。 骑龙远出游三岛,夜久无人玩月华。 九曲江边坐卧看,一条长路入天端。庆云捧拥朝丹阙, 瑞气裴回起白烟。铅汞此时为至药,坎离今日结神丹。 功能济命长无老,只在人心不是难。 玄门玄理又玄玄,不死根元在汞铅。知是一般真个术, 调和六一也同天。玉京山上羊儿闹,金水河中石虎眠。 妙要能生觉本体,勤心到处自如然。 公卿虽贵不曾酬,说著仙乡便去游。为讨石肝逢蜃海, 因寻甜雪过瀛洲。山川醉后壶中放,神鬼闲来匣里收。 据见目前无个识,不如杯酒混凡流。 曾邀相访到仙家,忽上昆仑宴月华。